钦定古今图书集成/明伦汇编/官常典/第357卷 > 萧鸣凤 高公韶
## 钦定古今图书集成/明伦汇编/官常典/第357卷 > 萧鸣凤 高公韶

按《明外史》本传：“‘鸣凤，字子雝，浙江山阴人。少从王守
仁游，举乡试第一。正德九年成进士，授御史。副使胡
世宁下狱，抗章救之。同官内江高公韶劾王琼误边
计，言松潘副将吴坤请增设总兵于成都，琼即以坤
任之。花当本我属卫，日凭陵，由本兵非人，致小丑轻
中国’。琼怒，奏讦公韶。中旨责公韶阴结外蕃，交通间”
谍，令首实。鸣凤上疏曰：“公韶劾琼所论者，天下之事。
琼不当逞忿恣辨，以箝谏官口。”中旨责鸣凤党庇，而
謪公韶富民典史。鸣凤又劾江彬恃宠恣肆，蔓将难
图，士论壮之。寻巡视山海诸关。武宗将出塞捕虎，鸣
凤疏谏，因具陈官司掊克、兵民疾苦状。不报。引疾归。
起督南畿学政。诸生以比前御史陈选，曰：“陈，泰山；萧，
北斗。”嘉靖初，迁河南副使，仍督学政。考察拾遗被劾。
吏部惜其学行，调为湖广兵备副使。明年复改督广
东学政。鸣凤督学政，三廉无私。然性刚狠，以愤挞肇
庆知府郑漳，漳惭恚，投劾去，由是物论大哗。八年考
察，两京言官交章论，坐降调。已，与漳相诋讦，皆下巡
按御史逮治，鸣凤遂不出。公韶，正德中为御史，尝劾
总兵官郭勋罪。朵颜花当入寇，又劾总兵官遂安伯
陈鏸、中官王欣、巡抚王倬，鏸坐解职。世宗立，起谪籍。
历右副都御史，巡抚江西。终户部右侍郎。